เดินหน้าพัฒนาการท่องเที่ยว 4 กลุ่มจังหวัด ต่อยอดแนวคิดจัดกิจกรรม ดึงดูดนักท่องเที่ยวเข้ามาท่องเที่ยวในไทยตามฤดูกาล
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา  กล่าวว่า หลังมีการปรับให้โรคโควิด-19 จากโรคติดต่ออันตรายเป็นโรคติดต่อที่ต้องเฝ้าระวังตั้งแต่วันที่ 1 ตุลาคมที่ผ่านมา กระทรวงการท่องเที่ยวและกีฬา เดินหน้าพัฒนาการท่องเที่ยวใน 4 กลุ่มจังหวัด โดยนำวัฒนธรรม ประเพณีและประวัติศาสตร์ที่มีความโดดเด่นมากระตุ้นการท่องเที่ยว   โดยเฉพาะจังหวัดภาคใต้ในกลุ่มอันดามัน เช่น จังหวัดพังงา ตั้งเป้าเป็นจังหวัดการท่องเที่ยวที่เป็นมิตรกับสิ่งแวดล้อม  (Low Carbon)  ในอนาคต  ขณะนี้อยู่ระหว่างการศึกษาและทำวิจัยเพื่อให้ได้รูปแบบการพัฒนา  จังหวัดภูเก็ต จะพัฒนาที่ราชพัสดุในพื้นที่ตำบลไม้ขาว เป็นยอชต์คลับ สปอร์ตคอมเพล็กซ์ รวมถึงศูนย์ประชุม เชื่อมโยงโครงการยกระดับการท่องเที่ยวเชิงสุขภาพจังหวัดภูเก็ต สู่เมืองท่องเที่ยวเชิงสุขภาพระดับโลก โดยประสานเอกชนร่วมลงทุน พร้อมต่อยอดแนวคิดจัดกิจกรรม เพื่อดึงดูดนักท่องเที่ยวเข้ามาท่องเที่ยวในไทยตามฤดูกาลต่างๆ  ช่วยสร้างรายได้และกระตุ้นเศรษฐกิจการท่องเที่ยวอย่างยั่งยืน  รัฐมนตรีว่าการกระทรวงการท่องเที่ยวและกีฬา กล่าวเพิ่มเติมว่า กระทรวงการท่องเที่ยวและกีฬา เตรียมเสนอคณะรัฐมนตรี พิจารณาเปิดสถานบริการถึงเวลา 04.00 น. เฉพาะพื้นที่  หลังทำการศึกษาและวิจัย พบว่าในช่วงเวลาดังกล่าว สามารถสร้างรายได้จากการใช้จ่ายเพิ่มขึ้นร้อยละ 40 แต่พื้นที่ใดที่จะสามารถเปิดได้หรือไม่ได้นั้น ต้องมีการทำประชาพิจารณ์โดยการสอบถามจากประชาชนก่อน